টি-২০ বিশ্বকাপের দ্বিতীয় ম্যাচেও জয় তুলে নিয়ে সেমিফাইনালের টিকিট অনেকটাই নিশ্চিত করে ফেলল ওয়েস্ট ইন্ডিজ। বেঙ্গালুরুতে শ্রীলঙ্কাকে ৭ উইকেটে হারিয়ে দিলেন ক্রিস গেইলরা। যদিও চোটের কারণে গেইল নিজে এদিন ব্যাট করতে নামেননি।
প্রথমে ব্যাট করে শ্রীলঙ্কা ৯ উইকেটে ১২২ তোলে। মূলত ক্যারিবিয়ান স্পিনার বদ্রির সামনে আটকে যায় শ্রীলঙ্কার ব্যাটসম্যানরা। ৪ ওভারে মাত্র ১২ রান দিয়ে ৩ উইকেট তুলে নেন বদ্রি।
জবাবে ব্যাট করতে নেমে মাঝে কিছুটা চাপে পড়লেও শেষ পর্যন্ত সহজেই লক্ষ্যে পৌঁছে যান রাসেল, স্যামুয়েলসরা। গেইলকে ব্যাট করতে নামতে হয়নি। ওয়েস্ট ইন্ডিজের হয়ে ওপেন করতে নেমে ফ্লেচার একাই ৮৪ রানে অপরাজিত থাকেন। 
যদিও শ্রীলঙ্কা ব্যাটিং লাইন-আপের অনভিজ্ঞতা যে এই বিশ্বকাপে দিলশান, ম্যাথিউজদের মাথাব্যাথার কারণ হয়ে উঠবে তা এই ম্যাচেও পরিষ্কার হয়ে গেল। চান্দিমল, থিরিমানেরা এখনও সঙ্গকারা, জয়বর্ধনেদের অভাব পুরণ করতে ব্যর্থ। অন্যদিকে, মালিঙ্গার অভাবও বোধ করছেন দিলশানরা।